hotchpotch/miracl-hf-unified huggingface dataset:
Coheed and Cambria
Coheed and Cambria (usein myös "Coheed" tai "Co&Ca") on vuonna 1995 perustettu progressiivnen/alternative rock-yhtye Nyackista, New Yorkista. Yhtye vaihtoi nimensä Coheed and Cambriaksi vuonna 2001. Sitä ennen yhtye tunnettiin nimellä "Shabűtie" ja jonkin aikaa nimellä "Beautiful Loser".
Yhtyeen albumit ovat teemalevyjä ja kappaleet pohjautuvat kitaristi-laulaja Claudio Sanchezin kirjoittamaan sarjakuvaan. Kappaleet sanoittaa ja säveltää pääasiassa Claudio Sanchez.
Maaliskuussa vuonna 1995 Claudio Sanchezin ja Travis Steverin yhtye hajosi. He perustivat Nate Kelleyn kanssa yhtyeen nimeltä Beautiful Loser, jossa oli Stever vokaaleissa ja kitarassa, Sanchez kitarassa, Kelley rummuissa ja Jon Carleo bassossa. Saman vuoden kesäkuussa Stever lähti yhtyeestä ja siitä tuli trio nimeltä Shabűtie ja Sanchez otti Steverin paikan laulajana.
Yhtye vietti loppu vuoden kokeillen erilaisia musiikkityylejä, kuten punk rockia, indie rockia, akustista rockia, funkia ja heavy metalia. Kun Carleo lähti yhtyeestä elokuussa 1996, Kelley värväsi Michael Toddin ottamaan hänen paikkansa. Todd, joka oli pääasiallisesti kitaristi, alkoi soittaa bassoa Shabűtiessa. Shabűtiena yhtye oli erittäin tuottelias. He kirjoittivat useita kappaleita ja julkaisivat ensimmäisen studiodemonsa "Plan to Take Over the World". Vuonna 1999 julkaistiin "The Penelope EP", vähän sen jälkeen kun Stever oli palannut yhtyeeseen.
Kelley lähti yhtyeestä loppuvuodesta 1999. Josh Eppard, yhteestä nimeltä 3, valittiin täydentämään häntä yhtyeeseen, joka oli menossa julkaisemaan "Delirium Triggeriä" vuonna 2000.
Nimeksi muutettiin Coheed and Cambria. Nimi tulee Claudio Sanchezin luoman scifi-maailman henkilöiden nimistä. Tarinoiden, joihin yhtyeen sanoituksetkin perustuvat, nimi on "The Amory Wars". Se on Sanchezin mukaan hänen omaelämäkertansa scifi-muodossa.
Yhtye on julkaissut seitsemän studioalbumia, joista kaksi viimeisintä julkaistiin tupla-albumina. Ensimmäinen osa, "", julkaistiin lokakuussa 2012. Toinen, "", julkaistiin helmikuussa 2013.
Hugo (pelihahmo)
Hugo on alun perin televisiopelien hahmoksi Tanskassa vuonna 1990 luotu fiktiivinen peikko, josta on tehty monenlaisia tietokone- ja videopelejä. Alkuperäisissä peleissä Hugon suomenkielisenä äänenä toimi edesmennyt Harri Hyttinen.
Hugo on pieni peikko, joka eli onnellisesti perheensä kanssa, kunnes ilkeä noita Scylla (tunnettu myös nimillä Hexana tai Tarantella) kidnappasi hänen kolme lastaan ja vaimonsa Hugolinan. Scylla toivoo itselleen ikuista kauneutta ja valtavaa voimaa. Eniten hän halveksuu peikkoja, joiden toivoo kuolevan sukupuuttoon. Hugo lähtee pelastamaan Hugoliinaa ja lapsiaan, mutta joutuu seikkailemaan ansoja täynnä olevien maiden läpi, jotta pääsisi Scyllan salaiseen paikkaan Pääkallovuorelle.
Hugo-televisiopeliohjelmaa on esitetty 40 maassa kuten muun muassa Suomessa, Tanskassa, Saksassa, Isossa-Britanniassa, Irlannissa, Espanjassa ja Singaporessa. Suomessa Hugoa esitettiin vuosina 1993–1995 Taru Valkeapään, myöhemmin Marika Saukkosen juontamana. Ohjelmaan liittyen K-Tel Internation Finland Oy julkaisi Lastenklinikoiden kummeja tukevan hyväntekeväisyys-albumin nimeltä "DJ Hugo" ja Hugosta esitettiin myös hyväntekeväisyys-jaksoja, joissa suomalaiset julkkikset pelasivat lapsiensa kanssa Hugoa studiossa ja lahjoittivat voittopottinsa Lastenklinikoiden kummeille. Eräs toinen Hugo-teemainen ohjelma oli "Hugo Safari", jossa Hugo kertoo lapsilleen villieläimistä ja esittelee niiden elämää.
Hugo-peli oli alun perin toteutettu Amigalla ja siitä on julkaistu monia Amiga-, Windows-, PlayStation- ja Game Boy -pelejä, joissa yleensä Hugo taistelee Skyllan monia erilaisia taikoja vastaan. Pelit on suomennettu ja Amigalle julkaistut Hugo-pelit ovat tanskan- ja suomenkielisiä. Hugoa edelsi toinen Amiga-peli nimeltä "Oswald" (julkaistu 1988), jota pelattiin niin ikään Tanskan TV:ssä, mutta jota ei nähty Suomen TV:ssä. Peli oli kuitenkin tuttu joillekin suomalaisille Amigan käyttäjille. Oswaldissa ohjattiin jääkarhua, joka hyppeli jäälautoilta toiselle.
1990-luvulla julkaistu Hugo-aiheisia lautapelejä.
Cambridgeshire
Cambridgeshire on muodollinen ja hallinnollinen Englannin kreivikunta Yhdistyneen kuningaskunnan itäosassa. Siihen kuuluu suurin osa ”Englannin piilaaksosta”. Kreivikunnan pääkaupunki on Cambridge. Muita tärkeitä kaupunkeja ovat Peterborough, Huntingdon ja Ely.
Nykyisen kreivikunnan rajat ovat syntyneet lukemattomien hallinnollisten muutosten ja uudistusten kautta.
Alueen tunnettuja kasvatteja ovat muun muassa Oliver Cromwell, entinen pääministeri John Major sekä yhtye Pink Floyd.
Gianluca Zambrotta
Gianluca Zambrotta (s. 19. helmikuuta 1977 Como, Italia) on italialainen jalkapalloilija, joka voitti maailmanmestaruuden vuonna 2006. Hän pelasi puolustajana ja keskikentällä. Hänen viimeiseksi seurakseen jäi Sveitsin toiseksi korkeimmalla sarjatasolla pelaava FC Chiasso.
Zambrotta aloitti uransa kotikaupunkinsa Calcio Comossa 17-vuotiaana vuonna 1994. Kausina 1995–1996 ja 1996–1997 hän pelasi Comossa 47 ottelua, joissa teki kuusi maalia. Tämän jälkeen Zambrotta siirtyi Serie A:n Bariin.
Puolessa välissä kautta 1998–1999 Zambrotta myytiin Juventukseen 15,85 miljoonalla eurolla. Vuonna 2005 hän teki vuoteen 2010 kestävän jatkosopimuksen seuran kanssa. Juventuksessa Zambrotta saavutti kaksi Serie A:n mestaruutta (2001–2002 ja 2002–2003) sekä kaksi Italian supercupin voittoa (2002 ja 2003). Vuonna 2006 Juventus pudotettiin Serie B:hen sopupeliskandaalin takia. Zambrotta purki sopimuksensa ja siirtyi FC Barcelonaan. Espanjalaislehdistön mukaan kauppasumma olisi ollut 14 miljoonaa euroa. Katalonialaisseurassa hän pelasi kaksi pokaalitonta kautta, minkä jälkeen hän palasi Italiaan AC Milanin joukkueeseen.
Siirryttyään joulukuussa 2012 vapaaksi agentiksi, Zambrotta palasi harjoittelemaan Calcio Comoon, samalla kun hän odotteli muiden seurojen tarjouksia. 19. heinäkuuta 2013, Zambrotta teki sopimuksen sveitsiläisen FC Chiasson kanssa. Sopimuksessa oli myös optio, että Zambrottasta tulisi seuran pelaajamanageri ensimmäisen kauden jälkeen.
Zambrotta pelasi ensimmäisen ottelunsa Italian maajoukkueessa helmikuussa 1999 (ystävyysottelu Norjaa vastaan), ja näin hänestä tuli silloisen seurajoukkueensa Barin ensimmäinen maajoukkuepelaaja 50 vuoteen.
Zambrotta pelasi EM-kilpailuissa vuonna 2000, jossa Italia oli loppuottelussa Ranskaa vastaan. Zambrotta sai tosin punaisen kortin välierässä Alankomaita vastaan ja oli näin loppuottelun aikana pelikiellossa. Zambrotta oli mukana myös 2000 olympialaisissa, 2002 MM-kilpailuissa, 2004 EM-kilpailuissa, 2006 MM-kilpailuissa ja 2008 EM-kilpailuissa. Vuoden 2006 MM-kilpailuissa Italia voitti mestaruuden.
Zambrottan viimeisiksi arvokisoiksi jäivät Jalkapallon maailmanmestaruuskilpailut 2010. Hän pelasi kaikkiaan 98 maaottelua ja teki niissä kaksi maalia.
Luettelo Carl Barksin sarjakuvatuotannosta (1940-luku)
Tämä on luettelo Carl Barksin sarjakuvatuotannosta 1940-luvulla piirtämisjärjestyksessä. Luettelossa ei ole mukana yksisivuisia sarjoja tai kansikuvia, eikä tällä hetkellä myöskään ei-Disney -sarjakuvia, kuten Anselmi Panda.
Luettelo Carl Barksin sarjakuvatuotannosta (1960-luku)
Tämä on luettelo Carl Barksin sarjakuvatuotannosta 1960-luvulla piirtämisjärjestyksessä. Luettelossa ei ole mukana yksisivuisia sarjoja tai kansikuvia, eikä tällä hetkellä myöskään ei-Disney -sarjakuvia.
André Le Nôtre
André Le Nôtre (12. maaliskuuta 1613 Pariisi – 15. syyskuuta 1700 Pariisi) oli Ranskan kuninkaan Ludvig XIV:n puutarhuri vuosina 1645–￼￼1700￼￼ ja kuuluisa maisema-arkkitehti. Hänen tehtävänään oli ensisijaisesti laatia Versailles'n palatsin puutarhan muutossuunnitelmat, mutta myös Vaux-le-Vicomten ja Chantillyn linnojen puutarhat.
Le Nôtre oli tunnettu hovimies ja onnistui solmimaan erittäin läheisen ystävyyssuhteen Ludvig XIV:n kanssa. Hän oli useiden ranskalaisten puutarhojen suunnittelija ja arkkitehti.
Hänen isänsä Jean Le Nôtre oli kuningas Ludvig XIII:n puutarhuri ja isoisänsä Pierre Le Nôtre oli kuningas Henrik II:n puutarhuri.
André Le Nôtre syntyi puutarhuriperheeseen. Hänen isänsä Jean Le Nôtre ja isoisänsä Pierre Le Nôtre olivat olleet vastuussa Tuileriesin linnan puutarhasta. Hänen kumminsa oli puutarhojen ylitarkastaja ja Tuileries'n suunnittelija Claude Mollet, joka oli kuuluisa puutarhuri ja myös puutarhurisuvusta. André kasvoi puutarhoihin keskittyneessä ympäristössä ja oppi jo nuorella iällä nopeasti alan tietotaidon sekä laajan puutarhoihin liittyvän tietämyksen.
Le Nôtre oli kiinnostunut myös muista taiteista, jotka tulivat hyvin esille hänen työssään kuninkaan puutarhurina. Hän opiskeli matematiikkaa, kuvataiteita ja arkkitehtuuria. Hän opiskeli kuninkaan taidemaalarin Simon Vouet'n ateljeessa, jossa hän oppi klassismin taidekäsityksen sekä ￼￼perspektiivin käytön. Hänestä tuli myös koristemaalari Charles Le Brunin ystävä. Arkkitehti François Mansart antoi hänelle opetusta useiden vuosien ajan.
André Le Nôtre aloitti uransa maisema-arkkitehtinä Vaux-le-Vicomten linnan puutarhan suunnitteluprojektissa. Hänet oli tehtävään valinnut itse linnan rakennuttaja Nicolas Fouquet. Hän työskenteli ￼￼yhteistyössä arkkitehti Louis Le Vaun ja koristemaalari Charles Le Brunin kanssa. Tämä työmaa teki hänestä maailmankuulun puutarhurin ja maisema-arkkitehdin.
Nicolas Fouquet'n pidätyksen jälkeen vuonna 1661, André Le Nôtre tuli kuningas Ludvig XIV palvelukseen, jossa hänen tehtävänään oli Versailles'n palatsin puutarhan uudistaminen. Hän toteutti lisäksi useita muita samanaikaisia suunnitteluprojekteja ympäri Ranskaa.
Le Nôtre työskenteli useiden Pariisin ympäristössä olevien projektien parissa ja hänellä oli suuri määrä oppilaita. Vuonna 1678 hän vieraili Italiassa ja sai sieltä uusia ajatuksia, jotka hän toteutti välittömästi töissään.
Le Nôtre kuoli 87 vuoden iässä syyskuussa vuonna 1700. Hän jätti jälkeensä lukuisia muotopuutarhoja, joita kutsutaan yleensä ranskalaisiksi puutarhoiksi ja jotka ovat tunnettuja ympäri maailmaa. Ne ovat helposti tunnistettavissa perspektiivistä ja täydellisestä symmetrisestä geometriasta.
David Desrosiers
David Phillippe Desrosiers (s. 29. elokuuta 1980) on Montrealista kotoisin olevan rock -yhtye Simple Planin basisti ja taustalaulaja. Hän on kotoisin Sept-Îlesistä, Québecistä.
Ennen muusikon uraa David työskenteli McDonald'sissa. Basson lisäksi David osaa soittaa kitaraa ja rumpuja. Hän joutui eräässä yhtyeensä konsertissa toimimaan päälaulajana, koska laulaja Pierre Bouvier oli liian sairas.
Davidilla oli huulilävistys, nenälävistys, vasemmassa korvassa kaksi ja oikeassa kolme lävistystä.
Hänen lempivärinsä on musta. David on 170cm pitkä.
Deja Vu (All Over Again)
Deja Vu All Over Again on amerikkalaisen laulaja-lauluntekijä John Fogertyn 8. sooloalbumi. Se julkaistiin 21. syyskuuta 2004. Levyssä yhdistyy useita musiikkityylejä. Nimikappale vertaa Irakin sotaa Vietnamin sotaan. Kappaleessa "Nobody's Here Anymore" on mukana Dire Straitsista tuttu kitaristi Mark Knopfler.
Konstruktivismi (taide)
Konstruktivismi on Vladimir Tatlinin ja Aleksandr Rodtšenkon Venäjällä noin vuonna 1915 perustama ankara abstraktin taiteen suunta. Konstruktivistit uskoivat, että taiteen pitäisi kuvastaa suoraan modernia teollista maailmaa. Tatliniin vaikuttivat hänen Pablo Picasson ateljeessa Pariisissa vuonna 1913 näkemät kubistiset konstruktiot. Nämä olivat kolmiulotteisia asetelmia, jotka oli tehty romumateriaaleista. Tatlin ryhtyi tekemään niiden mukaan omia töitään teollisista materiaaleista, mutta niistä tuli täysin abstrakteja. Vuoteen 1921 mennessä Tatlinin ajatuksia seuraavat venäläiset taiteilijat kutsuivat itseään konstruktivisteiksi. He julkaisivat "Lef"-nimisessa lehdessään manifestin, jossa todettiin:
"Esineen materiaalinen olomuoto korvataan sen esteettisillä yhdistelmillä. Esinettä pidetään kokonaisuutena, eikä se ole näin mitään erotettavaa tyyliä, vaan yksinkertaisesti teollisen järjestelmän tuote, kuten auto, lentokone ja vastaavat. Konstruktivismi on puhdasta teknistä hallintaa ja materiaalien organisointia." 
Konstruktivismi tukahdutettiin Venäjällä 1920-luvulla ja sen syrjäytti Neuvostoliitossa sosialistinen realismi 1930-luvulla. Naum Gabo ja hänen veljensä Antoine Pevsner veivät konstruktivismin länteen.
Venäjältä konstruktivismin ajatukset levisivät Eurooppaan, kun useat konstruktivistit opettivat tai luennoitsivat Bauhausissa, Saksassa. Siellä omaksuttiin joitakin Neuvostoliitossa käyttöön otettuja konstruktivistien opetusmenetelmiä. Naum Gabo perusti oman konstruktivistisen suuntauksensa Englannissa 1930-luvulla.
Toisen maailmansodan jälkeen konstruktivismia harjoittivat lukuisat arkkitehdit, muotoilijat ja taiteilijat. Joaquin Torres sekä Garcia ja Manuel Rendón levittivät konstruktivistista liikettä Eurooppaan ja Latinalaiseen Amerikkaan. Liikkeellä oli suuri vaikutus Etelä-Amerikan modernismiin, jossa muun muassa Oscar Niemeyer, Jesús-Rafael Soto, Carlos Merida, Enrique Tábara, Theo Constanté, Oswaldo Viteri, Anibal Villacis, Estuardo Maldonado ja Carlos Catasse ovat kuuluisimpia konstruktivisteja.
Suomessa konstruktivistinen taide tuli suosioon informalismin jälkeen 1960-luvulla, samanaikaisesti minimalismin ja muiden geometristen suuntausten alkaessa vaikuttaa, ja se kukoisti varsinkin 1970-luvulla.
Neville Brodyn graafinen suunnittelu- ja typografinen tyyli perustui konstruktivistisiin julisteisiin 1980-luvulla.
Dekonstruktivistista arkkitehtuuria ovat harjoittaneet muun muassa arkkitehdit Zaha Hadid ja Rem Koolhaas. Lähtökohtana on konstruktivismin soveltaminen nykyarkkitehtuuriin.
JFK – avoin tapaus
JFK – avoin tapaus ("JFK") on vuonna 1991 ensi-iltansa saanut yhdysvaltalainen elokuva. Sen on ohjannut Oliver Stone, joka on myös käsikirjoittanut elokuvan yhdessä Zachary Sklarin kanssa ja tuottanut elokuvan yhdessä A. Kitman Hon kanssa. Elokuva on kertomus John F. Kennedyn salamurhaan johtaneista syistä sekä sitä seuranneesta ainoasta oikeudenkäynnistä. Elokuvan pääosassa nähdään Kevin Costner. Elokuva perustuu Jim Garrisonin kirjoittamaan samannimiseen kirjaan sekä Jim Marrsin kirjaan "Crossfire: The Plot that Killed Kennedy".. Itse Jim Garrison näyttelee eräässä elokuvan kohtauksessa.
Elokuvan eräässä kohdassa on haastateltu yhä elossa olevia John F. Kennedyn murhan nähneitä todistajia Dallasissa murhapaikalla Dealey Plaza-aukiolla, jossa he selostivat mitä olivat nähneet – ja näin elokuva toi julki että ampujia oli nähty muuallakin kuin Texasin koulukirjavaraston ikkunassa, josta Lee Harvey Oswaldin väitettiin ampuneen.
Elokuva oli vuoden kaupallisia menestyksiä ja sai kahdeksan Oscar-ehdokkuutta.
Elokuva aiheutti ilmestyessään vuonna 1991 keskustelua ja herätti uudelleen henkiin jo vähentyneet salaliittoteoriat. Elokuvaa kritisoineiden mukaan sen tapahtumat eroavat lukuisissa kohdin JFK:n murhan historiallisista faktoista.Ehdokkuudet:
Stratellite
Stratellite () on tuotenimi suunnittelun alla olevalle, stratosfäärissä, noin 20 kilometrin korkeudessa toimivalle ilma-alukselle, joka toimii satelliitin tavoin. Stratelliitti tarjoaa mahdollisuuden esimerkiksi langattomaan tiedonsiirtoon 3G/4G-yhteyksille sekä muille langattomille puhelinyhteyksille ja HDTV-lähetyksille.
Stratellite on Sanswire Network LLC:n tuotemerkki. Se on GlobeTel Communications Corporationin täysin omistava tytäryhtiö. Se järjesti kokouksen tammikuussa 2005 keskustellakseen aluksen kaupallisista, kansainvälisistä ja sotilaallisista mahdollisuuksista. 12. huhtikuuta 2005 ensimmäinen ilma-alus, Sanswire One, esiteltiin yleisölle. Sitä ei ole kuitenkaan vielä laukaistu radalle.
Sanswire ei ole ensimmäinen yhtiö, joka on suunnitellut vastaavanlaista ilma-alusta. Sellaisia ovat suunnitelleet mm. Advanced Technologies Group (Bedford, Englanti), SkyLINK Inc. (Englanti), ja SkyTower, Inc., joka on AeroVironment Inc.:n tytäryhtiö (Monrovia, Kalifornia, Yhdysvallat).
Cambridge (täsmennyssivu)
Cambridge on yleinen paikannimi englanninkielisissä maissa.
Peugeot 206 WRC
Peugeot 206 tuotiin mukaan rallin MM-sarjaan kaudella 1999. Tallipäällikkönä toimi italialainen Corrado Provera. Peugeot 206 WRC oli jo silloin nopea, mutta vielä varsin epäluotettava. Kaudella 2000 Marcus Grönholmin johdolla talli vei merkkimestaruuden ja Grönholm kuljettajien mestaruuden 206 WRC:llä. Gilles Panizzi puolestaan ajoi monia voittoja asfaltilla kausilla 2000–2003.
Kautta 2001 leimasivat lukuisat tekniset viat ja talli onnistui lopulta niukasti jättämään Fordin hopealle merkkimestaruussarjassa, mutta kuljettajien mestaruus karkasi Subarun Richard Burnsille.
Kausi 2002 oli mallin loistokkain. Grönholm otti uransa toisen mestaruuden ja Peugeot vei taas merkkimestaruuden. Grönholm oli ylivoimainen, mutta Petter Solberg ja Carlos Sainz veivät pronssiset mitalit 206 WRC:llä ajaneiden Richard Burnsin ja Harri Rovanperän nenän edestä.
Kausi 2003 sujui hienosti aluksi, mutta sittemmin auton tekniset viat ja kuljettajien virheet veivät merkkimestaruuden ulottumattomiin. Citroën voitti merkkimestaruuden Xsara WRC:llä ja Petter Solberg kuljettajien tittelin. Paras 206-kuljettaja MM-sarjassa oli Richard Burns. Kaudeksi 2004 Peugeot päätti korvata 206:n uudella Peugeot 307 WRC:llä. Se osoittautui kuitenkin pettymykseksi ja voittoja ei tullut kuin kolme kappaletta kausilta 2004 ja 2005. Merkkimestaruus meni molempina kausina Citroënille.
Peugeot 206 ei silti poistunut rallipoluilta, vaan sitä ovat käyttäneet monet yksityistallit. Yksityistiimeissa 206:lla ovat ajaneet muun muassa Didier Auriol, Daniel Carlsson ja Bruno Thiry.
Luettelo Montenegron hallitsijoista
Tämä on luettelo Montenegron hallitsijoista. Vuosina 1696–1918 vallassa oli Petrović-Njegošin hallitsijasuku.
Road Crew (suomalainen yhtye)
Road Crew on suomalainen rock-yhtye, joka oli aktiivisesti toiminnassa vuosina 1992–1999 ja pienen tauon jälkeen vuosina 2002-2004. Yhtyeen musiikki on suoraviivaista, kolmen instrumentin rockia. Muusikot ovat kotoisin pääkaupunkiseudulta.
Road Crew julkaisi vuonna 1997 CD-singlen "Hot Dance Disco Hits -VOL 4-", joka sisälsi uudet sovitukset neljään tunnettuun diskokappaleeseen, mukaan lukien Bee Geesin ”Stayin’ Alive” ja Boney M:n ”Daddy Cool”. CD-single oli mukana kakkoslevynä myös vuoden 1999 "Bulldozer"-julkaisussa.
Henrik Steffens -palkinto
Henrik Steffens -palkinnon on perustanut saksalainen liikemies Alfred Toepfer 1930-luvulla. Palkinto myönnetään merkittäville skandinaavisille henkilöille.
Mikael Agricola -palkinto
Mikael Agricola -palkinto on suomalainen kirjallisuuspalkinto, joka myönnetään edellisen vuoden merkittävän kaunokirjallisen teoksen erinomaisesta suomennoksesta. Palkinnon myöntää Suomen kääntäjien ja tulkkien liitto.
Palkinto perustettiin 1957, jolloin tuli kuluneeksi 400 vuotta suomen kirjakielen perustan luojan Mikael Agricolan kuolemasta. Palkintosumma on 10 000 euroa, ja siitä osan maksaa Suomen Kirjasäätiö. Lisäksi palkintoon kuuluu kiertopalkintona Ben Renvallin pienoisveistos "Talonpoika" sekä kunniakirja.
Albert Gebhard -mitali
Albert Gebhard -mitalin myöntää Grafia. Mitali perustettiin 1963 Albert Gebhardin (1869–1937) kunniaksi. Liitto perustettiin hänen johdollaan 1933 nimellä Suomen Taidepiirtäjäliitto.
Palkintoa on jaettu vuodesta 1963
Adolf Roos
Adolf Wilhelm Roos (21. kesäkuuta 1824 – 1895) oli syntyjään suomalainen, myöhemmin ruotsalainen, Ruotsin postilaitoksen johtaja.
A. W. Roos syntyi Kristiinassa 21. kesäkuuta 1824, kävi Vaasan triviaalikoulun ja Turun kymnaasia 1830- ja 1840-luvuilla. Kouluaikanaan hän sairastui vakavasti ja joutui lääkärinhoitoon Ruotsiin, jossa suoritti ylioppilastutkinnon 1848. Ruotsin kansalaisuuden Roos sai 1849. Palveltuaan eri virastoissa ja ansioituen virkaurallaan hänet nimitettiin 1867 Ruotsin postilaitoksen pääpostitirehtööriksi eli postilaitoksen johtajaksi.
Roosin harrastuksiin kuului mm. sanomalehtiin kirjoittaminen ja runoilu, josta hän sai Ruotsin akatemian pienemmän palkinnon. Vuonna 1936 Ruotsin postilaitos juhli 300-vuotista taivaltaan ja julkaisi postimerkin Adolf Wilhelm Roosista.
Roosin merkittävämmäksi saavutukseksi tuli Ruotsin postilaitoksen järjestäminen nykyaikaiseen malliinsa.
Suomen Kuvalehti, 7/1936, Suomalainen Ruotsin postilaitoksen päämiehenä.
Pomperipossa i Monismanien
Pomperipossa i Monismanien on ruotsalaisen kirjailijan Astrid Lindgrenin satiirinen satu, joka julkaistiin 10. maaliskuuta 1976 Expressen-lehdessä.
Lindgren kirjoitti sadun huomattuaan maksavansa 102 prosentin marginaaliveroa. Jos hän ansaitsisi työllään yhden kruunun lisää, hänen pitäisi maksaa kruunu ja kaksi äyriä valtiolle veroina ja muina veronluonteisina maksuina.
Satu vaikutti suuresti ruotsalaiseen verokeskusteluun, ja samana vuonna Olof Palmen Ruotsin sosiaalidemokraattinen työväenpuolue menetti hallitusvaltansa valtiopäivävaaleissa, ensimmäisen kerran 40 vuoteen.
Lindgren oli ollut pitkän linjan sosiaalidemokraatti, mutta hänen Expressen-lehden artikkelisarjansa osaltaan kaatoi hallitusta.
Tässä vertauskuvallisessa sadussa Pomperipossa elää kaukaisessa maassa ja kirjoittaa kirjoja lapsille. Vaikka hänen ahkerointinsa tuottaa hänelle noin kaksi miljoonaa kruunua vuodessa, valtion rahakamarin hoitaja vie melkein kaiken jättäen vain 5 000 kruunua vuodessa elämiseen.
Eräs ystävä kertoo Pomperipossalle, että tämän marginaalivero on 102 %, jolloin Pomperipossa kummastelee: ”Eihän niin monta prosenttia ole olemassa?”
Lindgren huomautti ohimennen, että verojaan voi laskea ostamalla talon velaksi. Näin hän piikitti Ruotsin tuolloista valtiovarainministeriä Gunnar Strängiä, joka oli juuri tehnyt näin ja selvisi siksi pienillä veroilla suurista tuloistaan huolimatta.
Oikeistopuolue Maltillisen kokoomuksen puheenjohtaja Gösta Bohman luki sadun valtiopäivien puhujantuolilta. Siihen Sträng vastasi tylysti, että Astrid Lindgrenin panos verokeskusteluun paljasti tämän täydellisen ymmärtämyksen puutteen verokeskustelusta, sanoen että ”emme vaadi Lindgreniltä verojen ymmärtämistä”. ”Mutta minä vaadin sitä Gunnar Strängiltä”, vastasi Lindgren radiossa seuraavana päivänä. ”Jos joku on laskenut väärin, se on valtion verovirasto, koska olen saanut lukuni heiltä. Sträng osaa kertoa satuja muttei selvästikään laskea. Meidän kahden tulisi vaihtaa töitä keskenämme.”
Simone Perrotta
Simone Perrotta (s. 17. syyskuuta 1977 Ashton-under-Lyne, Englanti) on italialainen entinen jalkapalloilija. Perrotta oli keskikenttäpelaaja, joka edusti viimeisenä Serie A:n AS Romaa. Roomaan hän siirtyi AC ChievoVeronasta 7,2 miljoonan euron siirtosummalla vuonna 2004.
Perrottan aiempia seuroja olivat Reggina, Juventus ja AS Bari. Perrotta pelasi Italian joukkueessa vuoden 2000 olympialaisissa , EM-kisoissa 2004 ja Italian voittoon päättyneissä MM-kisoissa 2006. Hän pelasi kaikkiaan 48 maaottelua, joissa hän teki kaksi maalia.
Perrotta teki päätöksen peliuransa päättämisestä kesäkuussa 2013.
Stern John
Stern John (s. 30. lokakuuta 1976 Cane Farm) on trinidadtobagolainen jalkapalloilija. Pelipaikaltaan hän on keskushyökkääjä.
John muutti vuonna 1995 Yhdysvaltoihin opiskelemaan Mercer County Community Collegeen. Pelattuaan USL First Divisionin New Orleans Riverboat Gamblersissä John siirtyi MLS:n Columbus Crew’hun kaudeksi 1998 saatuan suositukset serkultaan, Columbuksen sekä Trinidad ja Tobagon maajoukkueen puolustajalta Ansil Elcockilta. John löi läpi liigassa voittaen sekä maalikuninkuuden (26) että pistepörssin (57). John valittiin Major League Soccerin vuoden pelaajaksi.
Seuraavalla kaudella hän teki 18 maalia, jonka jälkeen Englannin ykkösdivisioonan Nottingham Forest osti Johnin 1,5 miljoonalla punnalla. Forest joutui kuitenkin taloudellisiin vaikeuksiin sen jouduttua hautaamaan nousuhaaveensa, jonka johdosta John sai siirron Valioliigaan kun Birmingham City osti hänet 100 000 punnalla. Stern Johnin saldoksi Nottinghamista jäi 18 maalia 49 ottelussa.
Kovilla hyökkääjillä ladatussa Birminghamissa John ei saanut paljoa peliaikaa, mutta hän kuitenkin iskosti itsensä kannattajien mieliin iskemällä muutamia tärkeitä maaleja, kuten loppuhetkien osuma Millwallin verkkoon joka nosti Birminghamin nousukarsintojen finaaliin 2002. Syyskuussa 2004 Stern John sai siirron Coventry Cityyn. Ensimmäisellä kaudellaan hän oli joukkueen paras maalintekijä vaikka oli aloituskokoonpanossa tuskin puolissa peleistä. Syys-lokakuussa 2005 John pelasi lainassa Derby Countyssä.
John on myös ollut tärkeä pelaaja Trinidad ja Tobagon maajoukkueelle – hän on edustusjoukkueen kaikkien aikojen paras maalintekijä 70 osumalla 115 pelissä. Hän kuului Trinidad ja Tobagon MM-kisajoukkueeseen Saksan kisoissa 2006 ja pelasi joukkueen kaikki kolme otteua alusta loppuun.
Frank Wykoff
Frank Clifford Wykoff (29. lokakuuta 1909 Des Moines, Iowa – 1. tammikuuta 1980 Altadena, Kalifornia) oli yhdysvaltalainen yleisurheilija, joka voitti kolme olympiakultaa 4 x 100 metrin juoksussa.
Frank Wykoff on ensimmäinen mies, joka voitti kolme olympiakultaa, kaikki maailmanennätysaikaan. Ensiesiintymisensä hän teki Amsterdamin olympialaisissa, jolloin hän oli 100 metrillä neljäs ja 4 x 100 metrillä hän oli Yhdysvaltain viestijoukkueessa voittamassa olympiakultaa maailmanennätysajalla 41.0. Hän oli mukana joukkueessa, joka teki 4 x 100 metrin juoksussa vuonna 1931 maailmanennätystä 40.8. Los Angelesin olympialaisissa hän oli 4 x 100 metrin juoksussa voittamassa olympiakultaa uudella maailmanennätysajalla 40.0. Sama tapahtui neljä vuotta myöhemmin Berliinin olympialaisissa, tuolloin maailmanennätysaika oli 39.8. Urheilu-uransa jälkeen Wykoff toimi myöhemmin Los Angelesin koulussa. Hän kuoli 70-vuotiaana.
Cristian Zaccardo
Cristian Zaccardo (s. 21. joulukuuta 1981 Formigine, Modena, Italia) on italialainen jalkapalloilija. Laitapuolustajana pelaava Zaccardo edustaa tällä hetkellä Bundesliiga:n VfL Wolfsburgia.
Zaccardo on pelannut 17 maaottelua, joissa on tehnyt yhden maalin (MM-karsintaottelussa Sloveniaa vastaan 8. lokakuuta 2005). Ensimmäinen maaottelu oli Suomea vastaan 17. marraskuuta 2004. Zaccardo oli mukana voittamassa 21-vuotiaiden Euroopan mestaruutta vuonna 2004.
Zaccardo pelasi Italian joukkueessa MM-kisoissa 2006, jotka Italia voitti. Hän oli turnauksen toinen oman maalin tehnyt pelaaja (ottelu Yhdysvaltoja vastaan 17. kesäkuuta 2006).
Angelo Peruzzi
Angelo Peruzzi (s. 16. helmikuuta 1970 Viterbo) on italialainen entinen jalkapallomaalivahti ja nykyinen valmentaja. Hänen seurojansa ovat olleet AS Roma (1987–1989), Hellas Verona (1989–1990), Juventus FC (1990–1999), Inter (1999–2000) ja Lazio (2000–2007). Juventuksessa hän voitti kolme "scudettoa" (Italian mestaruutta) ja kerran Mestarien liigan.
Maajoukkueessa Peruzzi on ollut mukana 31 kertaa, ensimmäinen maaottelu oli Viroa vastaan 25. maaliskuuta 1995. Peruzzin piti olla maansa ykkösmaalivahti vuoden 1998 MM-kisoissa, mutta joutui jäämään kisoista viime hetken loukkaantumisen takia ja ykkösvahdiksi nousi Gianluca Pagliuca. Hän koki saman kohtalon kaksi vuotta myöhemmin EM-kisoissa, jossa Francesco Toldo vartioi Italian maalia. Peruzzi jätti maajoukkueen, mutta teki paluun EM-kisoihin 2004, jossa oli Gianluigi Buffonin kakkosvahtina, samoin vuoden 2006 MM-kisoissa, jotka Italia voitti. Peruzzi oli myös vuoden 1992 olympiajoukkueessa.
Kaikkien yllätykseksi 29. huhtikuuta 2007 Peruzzi ilmoitti lopettavansa uransa kauden 2006–2007 päätyttyä.
Aktiiviuransa jälkeen Peruzzi työskenteli aluksi maalivahtivalmentajana Italian maajoukkueessa. Lokakuussa 2010 hänet nimitettiin Italian alle 21-vuotiaiden maajoukkueen apuvalmentajaksi.
Carlos Tévez
Carlos Alberto Martinez Tévez (s. 5. helmikuuta 1984 Ciudadela, Buenos Aires, Argentiina) on argentiinalainen jalkapalloilija, hän edustaa Kiinan Superliigassa pelaavaa Shanghai Greenlandia. Tévez syntyi Buenos Airesin metropolialueella Ciudadelan kaupungin Fuerte Apachen kaupunginosassa, josta tulee hänen lempinimensä "Apache" ().
Tévez aloitti ammattilaisuransa Argentiinan Primera Divisiónin Boca Juniorsissa. Hän pelasi edustusjoukkueessa vuodet 2001–2004, jona aikana se voitti neljä mestaruutta. Vuodet 2005–2006 hän edusti Brasilian Série A:n Corinthiansia. Suurempien seurojen kiinnostuksesta huolimatta Tévez siirtyi syksyllä 2006 yllättäen West Hamiin yhdessä Javier Mascheranon kanssa. Tévezin ja Mascheranon siirtoihin liittyneiden epäselvyyksien vuoksi West Hamille annettiin ennätyssuuret sakot.
Pitkien sopimusneuvotteluiden ja West Hamin estelyistäkin huolimatta Tévez siirtyi lainasopimuksella Manchester Unitediin kesällä 2007. Tévez voitti Manchester Unitedissa Valioliigan kahdesti ja Mestarien liigan kerran. Sopimuksen loputtua hän siirtyi Unitedin paikalliskilpailija Manchester Cityyn, jonka hyökkäys oli jo ennestään vahva, sillä seuran kirjoilla oli muun muassa Robinho, Roque Santa Cruz, Craig Bellamy, Valeri Božinov, Benjani ja Felipe Caicedo. Tévez teki Cityn kanssa viisivuotisen sopimuksen. Tévez sai Manchester Cityssä numeron 32.
Tévez voitti Englannin valioliigan maalikuninkuuden kaudella 2010-2011 yhdessä Manchester Unitedin Dimitar Berbatovin kanssa, 20 maalilla. Seuraavalla kaudella hän voitti Valioliigan mestaruuden. Tevez siirtyi kesällä 2013 Juventukseen. Juventuksessa hän sai numeron 10. Siirtosummaksi on arvioitu n.11,8 miljoonaa euroa. Hän voitti Juventuksessa kaksi Italian mestaruutta ja teki kahden kauden aikana yhteensä 39 Serie A -maalia. Kesällä 2015 hän siirtyi takaisin Boca Juniorsiin.
Tévez pelasi Argentiinan alle 17-vuotiaiden maajoukkueessa nuorten MM-kilpailuissa Trinidad ja Tobagossa 2001. Debyyttinsä miesten maajoukkueessa Tévez teki toukokuussa 2004 ottelussa Paraguayta vastaan. Myöhemmin samana vuonna hän loisti Ateenan olympiakisoissa, jossa teki kahdeksan maalia ja voitti kultamitalin. Tévez kuului maajoukkueen kokoonpanoon Argentiinan maajoukkueessa maailmanmestaruuskilpailuissa 2006 ja 2010 sekä Copa Americassa 2007, 2011 ja 2015.
Boca Juniors
Corinthians
Manchester United
Manchester City
Juventus
Maajoukkue
AS Bari
Associazione Sportiva Bari on italialainen jalkapalloseura, jonka kotipaikka on Bari Apuliassa. Seura perustettiin vuonna 1928. Viimeiset vuodet se on vuoroin noussut ja laskenut kahden Italian korkeimman sarjatason välillä (viimeisin tippuminen A:sta oli 2011). Vuonna 2004 se oli jo putoamassa Serie C:hen, mutta Napolin ja Comon konkurssien ansiosta se vältti sen.
Vuonna 1996 seuran kärkipelaaja Igor Protti oli Serie A:n paras maalintekijä 25 osumallaan. Ainoa seuran voittama palkinto on Mitropa Cupin voitto vuonna 1990. Bari-lähtöisistä pelaajista kenties tunnetuin on Antonio Cassano. Kaudella 2018–2019 joukkue pelaa Serie D:ssä.
Vesijärven satama
Vesijärven satama, viralliselta nimeltään Lahden satama, on nykyisin pääasiassa virkistyskäytössä oleva satama Lahdessa Vesijärven eteläosassa, noin kilometri kaupungin keskustasta luoteeseen. Vesijärven sataman eteläpuolella on Teivaan venesatama ja pohjoispuolella Niemen venesatama.
Myös Vesijärven satama on venesatama. Toisaalta se on reitti- ja tilausristeilyvesiliikenteen keskus. Satamassa on myös kesäaikana laiturissa pysyviä ravintolalaivoja. Lahden Sibeliustalo - konsertti- ja kongressikeskus - sijaitsee satama-alueella.
Vesijärven satama alkoi kehittyä liikenteelliseksi keskukseksi Vesijärven Päijänteeseen yhdistäneen Vääksyn kanavan ja Lahden rannikkoseutuun yhdistäneen Lahti-Riihimäki -rautatien valmistuttua 1800-luvun jälkimmäisellä puoliskolla.
Satamassa laajasti käsitettynä oli aikanaan kaksi rautatieasemaa: Niemen rautatieasema ja Vesijärven rautatieasema. Pohjoisempi Niemen asema palveli pääasiassa teollisuutta, kun matkustajaliikenne tapahtui Vesijärven aseman kautta. Vesijärven asema palveli myös aluksi kapearaiteisen Loviisan–Vesijärven rautatien henkilöliikennettä.
Lahden satamassa on paljon perinnealuksia, joiden omistajilla on Päijänteen Laivurit -niminen yhdistys.
Alun perin hinaajia ovat tukholmalaisella Wm. Lindbergin telakalla valmistunut m/s Wilkas. Tampereella Tammerfors Linne- och Järnmanufaktur A/B:llä rakennettu m/s Murole, Viipurissa Viipurin konepajalla valmistunut m/s Haapakoski ja Turussa Vulcanin telakalla valmistunut m/s Tapio. Matkustajahinaaja on Viipurissa rakennettu m/s Aurora.
M/s Aarre on alun perin tullivartioalus, jota on käytetty Perämerellä. Sen aikaisemmat nimet ovat s/s Wartio, s/s Mänttä III ja m/s Mänttä. Kahden ensimmäisen nimensä aikana se on olult höyrylaiva, "steam ship - s/s".
M/s Iiris on ollut Ab Sandvikens Skeppsdocka:n Helsingissä rakentama matkustaja-alus, jonka ensimmäinen nimi on ollut Toivo.
M/s Olka on rakennettu Tampereen konepajalla huvialukseksi.
Varppaajia ovat olleet Varkaudessa rakennettu m/s Rasvanki ja J.D.Stenberg & Söner -konepajan Helsingissä rakentama m/s Tervaniemi.
Loviisan satama
Loviisan satama (, LOCODE: FI LOV) on Loviisan Valkossa () Suomenlahden pohjoisrannalla sijaitseva rahtisatama, joka on erikoistunut puutavaraan ja irtolasteihin. Satamassa on myös huvivenelaitureita.
Satama sijaitsee lähellä Helsingistä Loviisan kautta itään Venäjän rajalle kulkevaa E18-valtatietä. Satamaan johtaa rautatieyhteys: siellä on Lahti–Loviisa-radan päätepiste, Loviisan sataman ratapiha.
Satamaan johtaa 9,5 metrin syväväylä. Sataman laituripaikkojen 1–6 kulkusyvyys vaihtelee 7,3 metristä 9,5 metriin.
Laitakari (Oulu)
Laitakari on asumaton saari Oulun kaupungin edustalla Saapaskarinselällä Perämerellä. Läheiset saaret ovat Saapaskari, Äijänkumpele ja Korkiakari. Pieni moreenisaari on merenkulkijoiden keskuudessa tunnettu vuonna 1851 valmistuneesta puisesta tunnusmajakastaan, joka edelleen toimii väyläohjauslaitteena.
Saaren lähistöllä lepää myös tuntematon, noin vuonna 1825–1875 uponnut puinen laivanhylky, niin sanottu Laitakarin malmihylky. Hylky on muinaismuistolain suojelema museohylky, jonka tutkimisesta vastaa Pohjois-Pohjanmaan museo yhteistyössä sukellusseura Oulun Vesimiehet ry:n kanssa.
Saarella pesii merilintuja, se on muun muassa karikukkojen pesimispaikka.
Saarella on ollut merimerkki 1750-luvulta lähtien, ja tunnusmajakka saarelle on merkitty jo vuonna 1785 julkaistuun merikarttaan.
Nykyinen puurakenteinen tunnusmajakka on valmistunut 1851, ja sen on suunnitellut Albin Stjerncreutz. Merimerkin alaosa on avoin, ja se seisoo moreeniin kiilattujen puuparrujen varassa. Tornin huippuosa on ollut aina väritykseltään punainen. Pookin rakentamiskustannukset olivat 475 hopearuplaa. Tunnusmajakka säästyi Krimin sodan hävitystöiltä ja toimii edelleen merimerkkinä: ollessaan linjassa Oulun tuomiokirkon kellotornin kanssa se opastaa veneilijöitä Hailuodon pohjoispuolen 2,4 metrin syvyiselle veneväylälle. Tornin korkeus on 17,4 metriä merenpinnasta ja maanpinnasta 15,6 metriä.
Megan Kankan murha
Megan Kankan murha tapahtui 29. heinäkuuta 1994 Hamilton Townshipissä, Mercerin piirikunnassa New Jerseyn osavaltiossa Yhdysvalloissa, kun jo aikaisemmin tuomittu seksuaalirikollinen Jesse Timmendequas, murhasi ja raiskasi 7. joulukuuta 1986 syntyneen 7-vuotiaan tytön Megan Nicole Kankan. Tapauksen takia säädettiin ""Megan's Law"" eli laki, joka vaatii ilmoittamaan mikäli seksuaalirikoksista tuomittu henkilö muuttaa lähistölle. Nykyään laki koskee koko liittovaltiota.
Jesse K. Timmendequas (s. 15. huhtikuuta 1961) oli vuonna 1979 saanut ehdonalaisen rangaistuksen 5-vuotiaan tytön raiskauksen yrityksestä. Hän rikkoi rangaistuksensa aikana ehdonalaistuomion sääntöjä ja vietti yhdeksän kuukautta vankilassa. Vuonna 1981 Timmendequas raiskasi 7-vuotiaan tytön ja sai kuusi vuotta vankeutta.
Timmendequads kaappasi Kankan samana päivänä kun tappoi hänet. Timmendequas oli valehdellut Kankalle, että hänellä on talossaan koiranpentu, joka on kuitenkin niin pieni, ettei kykene tulemaan ulos. Tämän vuoksi Kanka meni sisälle taloon katsomaan pentua, jota ei ollut. Raiskattuaan Kankan Timmendequads tappoi hänet lyömällä tätä metallityökalulla päähän, minkä jälkeen hän laittoi tytön päähän muovipussin. Myöhemmin hän vielä raiskasi ruumiin autossa, piilotti ruumiin lelulaatikkoon ja vei sen puistoon. Seuraavana päivänä Timmendequas näytti poliiseille lelulaatikon sijainnin.
Timmendequas tuomittiin 30. toukokuuta 1997 kuolemanrangaistukseen. Hän odotti vankilassa rangaistuksen täytäntöönpanoa seuraavan vuosikymmenen. Joulukuussa 2007 New Jerseyn osavaltiossa poistettiin kuolemanrangaistus käytöstä ja tämän myötä Timmendequasin tuomio muuttui elinkautiseksi ilman ehdonalaisen vapauden mahdollisuutta.
Kankan muistolle on perustettu Megan Nicole Kanka -säätiö.
The Album
The Album on ruotsalaisen ABBA-yhtyeen viides studioalbumi. Se julkaistiin samaan aikaan kun elokuvateattereihin tuli levitykseen yhtyeen Australian kiertueesta kertova elokuva "ABBA: The Movie". Elokuvan mainosjulisteessa on samanlainen kuva kuin "The Albumin" kannessa. "The Album" on julkaistu uudelleen remasteroituna kahdesti, 1997 ja 2001.
Albumi pääsi Britannian listaykköseksi vuonna 1978 ja Yhdysvaltain Billboard-listalla sen sijoitus oli parhaimmillaan neljästoista. Albumilta julkaistiin myös kolme singleä, "Eagle", "The Name of the Game" sekä "Take a Chance on Me", joista kaksi viimeksi mainittua pääsivät Britannian listaykkösiksi.
Vuonna 2009 "The Album" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
A-puoli
B-puoli
* minimusikaalista "The Girl with the Golden Hair"
Laitakari (Haukipudas)
Laitakari on saari Perämerellä Oulun Martinniemen edustalla, Kiiminkijoen pohjoisrannalla. Saaren rannat ovat avointa jyrkkärantaista kivikkoa.
Saaren pohjoisosat ovat edelleen luonnontilaisia lukuun ottamatta pienimuotoisia harvennushakkuita. Laitakari kuuluu Laitakari–Häyrysenniemi–Purjekari-Natura-alueeseen. Saaren etelärannalla sijaitsee edelleen Martinniemen sahan ja Laitakarin puuhiomon käytössä ollut satama-alue, joka nykyisin toimii huvivene- ja kalasatamana. Laitakariin menevän tien varrella toimii nykyään Martinniemi Timber Oy sekä Jätehuolto Kropsu.
Saaren eteläosa on sataman lisäksi ollut teollisuusaluetta ja siellä on sijainnut Rauma-Repola-yhtiöön kuulunut Martinniemen puuhiomo ja siihen kuulunut höyryvoimalaitos. Saarella ollutta puuhiomon vanhaa tiilipiippua, tiilistä hiomorakennusta sekä voimalaitosta ehdotettiin useaan otteeseen purettavaksi. Piippua käytettiin yleisesti maamerkkinä, sillä se erottui kauas merelle. Saaren maa-alueet ovat osittain UPM-Kymmene Oyj:n omistuksessa. Voimalaitos ja piippu purettiin vuonna 2017.
Saari on yhdistetty mantereeseen pengertiellä, joka on aiemmin ollut Martinniemen radan jatkeena olleen puuhiomolle johtavan teollisuusradan pengerrys. Radalla on liikennöity tehtaan omilla vetureilla Deutz 22909/1938 ja Saalasti Otso1 70/1970.
Kajaani Oy suunnitteli mahdollista paperitehtaan rakentamista Martinniemeen tai Laitakariin yhdessä Rauma-Repolan kanssa 1960-luvun alussa. Kajaani todettiin kuitenkin paremmaksi vaihtoehdoksi.
Jouko Loikkanen
Jouko Loikkanen (s. 12. maaliskuuta 1932 Sääminki) on suomalainen poliitikko ja virkamies.
Hän oli Keskustapuolueen puoluesihteeri 1969–1970, Kehitysaluerahaston toimitusjohtaja 1971–1974, valtionvarainministeriön neuvotteleva virkamies 1974–1978 sekä Tie- ja vesirakennuslaitoksen/Tielaitoksen pääjohtaja 1978-1996. Loikkanen toimi useita kertoja pääministerin sihteerinä ja II valtiovarainministerinä 1976-1977.
Koulutukseltaan Loikkanen on hallinto-opin kandidaatti. Hän kuului Urho Kekkosen lähipiiriin, muun muassa Tamminiemen saunaseuraan.
Jouko Loikkanen toimi myös Suomen Palloliiton puheenjohtajana vuosina 1975–1983.
Markus Onnela
Markus Onnela (s. 1. lokakuuta 1936) on varatuomari, sosiaali- ja terveysministeriön entinen osastopäällikkö sekä entinen Nuoren Keskustan Liiton puheenjohtaja.
Anu Vehviläinen
Anu Helena Vehviläinen (s. 9. syyskuuta 1963 Leppävirta) on suomalainen poliitikko. Hän on keskustan kansanedustaja ja Sipilän hallituksen kunta- ja uudistusministeri toukokuusta 2015.
Vehviläinen on ollut kansanedustaja Pohjois-Karjalan vaalipiiristä vuosina 1995–2003 ja uudelleen vuodesta 2007. Hän oli liikenneministeri Matti Vanhasen II hallituksessa 2007–2010 ja Kiviniemen hallituksessa 2010–2011.
Vehviläinen valmistui ylioppilaaksi Savonlinnan Taidelukiosta vuonna 1982 ja kulttuurisihteeriksi Alkio-opistosta vuonna 1984. Vuonna 1994 hän valmistui filosofian maisteriksi Joensuun yliopistosta. Vehviläinen on valmistellut myös väitöskirjaa, jonka aiheena ovat suurten ikäluokkien edustajat kuntatyössä ja heidän eläköitymisensä. Opiskeluaikoinaan Vehviläinen oli Joensuussa aktiivisesti mukana katuteatteritoiminnassa.
Vehviläinen toimi Keskustan Opiskelijaliiton varapuheenjohtajana vuonna 1988 ja puheenjohtajana vuonna 1989. Nuoren Keskustan Liiton puheenjohtajana hän toimi 1989–1991. Vuosina 1991–1993 Vehviläinen työskenteli ulkoministerin avustajana. Vuonna 1993 hän oli Paavo Väyrysen presidentinvaalikampanjan tiedottaja. Vehviläinen oli Joensuun kaupunginvaltuuston jäsen vuosina 1993–2012. Vuosina 2005–2007 hän oli kaupunginhallituksen toinen varapuheenjohtaja.
Vuoden 1995 eduskuntavaaleissa Vehviläinen valittiin ensimmäisen kerran kansanedustajaksi. Hän toimi keskustan eduskuntaryhmän ensimmäisenä varapuheenjohtajana vuosina 1995–1999 ja 2002–2003 sekä kuukauden ajan vuonna 2007. Vehviläinen palasi eduskuntaan vuoden 2007 vaaleissa. Hänet valittiin jatkamaan kansanedustajana vuoden 2011 ja 2015 vaaleissa.
Kesän 2014 puoluekokouksessa Vehviläinen valittiin keskustan kolmanneksi varapuheenjohtajaksi. Maaliskuussa 2016 Vehviläinen kertoi luopuvansa varapuheenjohtajuudesta kesän 2016 puoluekokouksessa.
Kansanedustajana Vehviläinen on ollut muun muassa sivistysvaliokunnan (1995–1999) ja sosiaali- ja terveysvaliokunnan jäsen (2011–2015). Hän oli VR-Yhtymän hallintoneuvoston jäsen 1995–2000, Suomen Postin hallintoneuvoston jäsen 2004–2006 sekä lehdistötukilautakunnan jäsen 2006.
Vehviläinen oli vuodesta 1998 naimisissa keskusrikospoliisin rikosylikomisario Timo Hiltusen kanssa. Heillä on vuonna 2000 syntynyt poika. Vehviläinen jäi leskeksi marraskuussa 2011 Hiltusen ammuttua itsensä poliisien pikkujouluissa.
Sujit Kumar
Sujit Kumar (s. 1972) on Suvan kaupungista Fidžiltä kotoisin oleva mies, jota kasvatettiin vuosien ajan kuin hän olisi ollut kana. Pienenä poikana Kumar lukittiin kanahäkkiin ja kun hänen isänsä kuoli, siirtyi kasvatusvastuu isoisälle. Isoisä ei juurikaan käyttänyt aikaansa pojan kasvattamiseen, ja Kumar kasvoikin kanojen seassa. Sittemmin hän pakeni, mutta paikallisen sairaalan henkilökunta ei tiennyt, mitä hänelle pitäisi tehdä, joten hän eli 22 vuoden ajan pääasiassa sänkyynsä kiinni sidottuna. Vuonna 2004, kun Kumar oli 32 vuoden ikäinen, uusiseelantilainen Elizabeth Clayton löysi hänet. Pian kävi ilmi, että Kumar luuli olevansa kana: hän liikkui kanan lailla, päästeli kanoille ominaisia ääniä ja poimi maasta ruokaa kanan tavoin. Sittemmin Clayton ryhtyi huolehtimaan Kumarista, ja tämä oppi kävelemään ja puhumaan ihmisen tavoin.
Sami Sulkko
Sami Sulkko (s. 1977) on Riihimäen kaupunginjohtaja. Koulutukseltaan hän on yhteiskuntatieteiden maisteri. Ennen siirtymistään Riihimäen kaupunginjohtajaksi hän on toiminut Forssan kaupunginjohtajana vuosina 2013−2016, Punkaharjun kunnanjohtajana vuosina 2010–2013 sekä Sulkavan kunnanjohtajana vuosina 2006–2010. Tultuaan nimitetyksi Sulkavan kunnanjohtajaksi vuonna 2006 hänestä tuli Suomen nuorin kunnanjohtaja ja vielä 2008 hän oli 30-vuotiaana Suomen toiseksi nuorin kunnanjohtaja. Sulkko on kotoisin Seinäjoelta, jossa hän on toiminut muun muassa kaupunginvaltuutettuna.
Sulkko toimi Nuoren Keskustan Liiton puheenjohtajana vuosina 2001–2003 ja sitä ennen varapuheenjohtajana 1999–2001. Hän oli myös Vaasan vaalipiirissä kansanedustajaehdokkaana 1999 eduskuntavaaleissa Suomen keskustan vaalilistalla. Sulkko on toiminut myös keskustan kansanedustajien Petri Neittaanmäen ja Jukka Vihriälän sekä europarlamentaarikko Kyösti Virrankosken avustajana. Sulkko vaati Keskustanuorten puheenjohtajana 2003 kansanäänestystä Euroopan unionin perustuslakisopimuksen hyväksymisestä.
Puola (yhtye)
Puola on suomalainen elektronista rockia soittava yhtye, joka tekee pääasiassa instrumentaalista musiikkia. Yhtye on julkaissut kaksi pitkäsoittolevyä "Invisible Sightseeing" (2001) CD:nä Rikos Recordsin kautta ja "Alkeet" (2011) digitaalijulkaisuna sekä kappaleen Rikos Recordsin kokoelmalevyllä "A Beginner’s Guide to Rikos" (2000).
Hakamaa (Kempele)
Hakamaa on Kempeleen kunnassa sijaitseva teollisuusalue. Alue sijaitsee kaksi kilometriä Kempeleen keskustaajamasta pohjoiseen seututien 847 itäpuolella lähellä Oulun kaupungin rajaa. Oulun keskustasta on matkaa noin kahdeksan kilometriä.
Hakamaa on pääasiassa pienteollisuuden käytössä olevaa aluetta. Läheisyydessä sijaitsevan Paiturin ja Hakamaan yhteisellä yritysalueella toimii kymmeniä pk-yrityksiä, jotka työllistävät noin 500 työntekijää. Alueella sijaitsee Suomen ilotulitekaupan markkinointijohtajan Suomen Rakettitukun pääkonttori.
Alakylä (Kempele)
Alakylä on kylä Kempeleen kunnassa keskustaajaman luoteispuolella. Kylä sijaitsee Vihiluodon ja Sarkkirannan välisellä alueella, lähellä Oulun kunnanrajaa.
Omakoti- ja maatalovaltainen kylä on muodostunut Vihiluodontien (entisen Juvanintien) varrelle, peltomaisemasta kohoavalle harjanteelle. Alun perin maatalousvaltainen kyläalue on kehittynyt väljäksi omakotitaloalueeksi.
Alueen pääväylät ovat seututiet 847, 815 sekä 816, joiden muodostamassa kolmiossa kylä sijaitsee. Oulun lentoasemalle on matkaa noin kuusi kilometriä ja Oulun keskustaan noin yksitoista kilometriä.
Oksana Malaja
Oksana Malaja (, s. 1983) on susilapsi joka 1990-luvun alussa löydettiin kahdeksan vuoden ikäisenä Ukrainasta. Löytämisensä jälkeen hän on elänyt vammaisille tarkoitetussa hoitokodissa. Malajan alkoholisoituneet vanhemmat eivät kyenneet pitämään tytöstä huolta. Alueella oli paljon kulkukoiria ja Malaja kasvoi koirien kanssa, jotka pitivät hänestä huolta. Hänen liikkeensä ja ääntelynsä olivat koiralle ominaisia: hän muun muassa liikkui neljällä raajalla, haukkui ja haisteli ruokaansa ennen sen syömistä. On todettu, että hänellä on erityisen hyvin kehittynyt kuulo-, haju- ja näköaistit. Kun Oksana löydettiin, hänellä oli suuria vaikeuksia käyttäytyä normaalin ihmisen lailla. Hänellä ei ollut kokemuksia ihmisten kanssa kanssakäymisestä. Nykypäivään tultaessa hän on oppinut puhumaan ja käyttäytymisongelmat ovat vähentyneet.
Katulapset
Katulapset ovat lapsia, joilla ei ole kotia ja heistä huolta pitäviä vanhempia. Tavallisesti katulapset nimensä mukaisesti elävät ja nukkuvat kaduilla. Kaduilla elävät lapset ja nuoret ovat heikosti koulutettuja, monilla heistä ei ole ollut mahdollisuutta käydä koulua ollenkaan.
Erityisesti katulapsia elää suurissa kaupungissa kehitysmaissa ja entisen itäblokin alueella. Eri lähteet ilmoittavat katulasten määrän olevan koko maailmassa yli 100 miljoonaa.
Katulapset ovat suuressa vaarassa ajautua erilaisiin ongelmiin, muun muassa rikollisuuteen, prostituutioon ja huumeiden käyttöön.
Kaikki katulapset eivät ole kodittomia tai orpoja. Vanhemmat saattavat lähettää lapsensa päiväksi kaduille työskentelemään ja keräämään rahaa ja yöksi lapset palaavat koteihinsa. Joskus voi olla jopa niin, että vanhemmat katkaisevat lapsilta jalkoja tai käsiä poikki, jotta he näyttäisivät säälittävämmiltä, ja heille annettaisiin rahaa.
Syitä kadulle ajautumiseen on monia. Yleisin syy on köyhyys. Myös perheiden hajoaminen, vanhempien työttömyys, vanhempien työnteko ulkomailla ja kotiväkivalta pakottavat lapsia ja nuoria kadulle. Suurin osa katulapsista ja katunuorista on poikia.
DeepBurner
DeepBurner on CD- ja DVD-levyjen luontiin tarkoitettu ohjelma, jolla voi luoda mm. musiikki- ja datalevyjä. Ohjelman ominaisuuksiin kuuluu myös levyjen etikettien luominen CD/DVD:n päälle. Lisäksi on mahdollista tehdä kansikuva levyn koteloon. Ohjelmassa on puskurimuisti, joka parantaa tallennuksen onnistumismahdollisuutta.
Ohjelma tukee seuraavia formaatteja: CD-R / CD-RW / DVD-R / DVD+R / DVD-RW / DVD+RW / DVD-RAM.
Ohjelma on saatavilla myös suomeksi.
Huttukylä
Huttukylä on Oulussa Kiimingin suuralueella sijaitseva kaupunginosa, joka muodostettiin vuoden 2013 alussa Oulun kuntaliitoksen yhteydessä. Kaupunginosan keskus on samanniminen kylä, joka sijaitsee Kiiminkijoen varrella noin seitsemän kilometriä Kiimingin kirkonkylästä etelään, seututien 848 ja Vesalantien risteyskohdassa.
Kylällä toimii Huttukylän nuorisoseura, jonka toiminta alkoi vuonna 1934.
Huttukylän koulu on perustettu vuonna 1913. Koulu lakkautettiin vuonna 1971, mutta kylän asukasluvun kasvettua koulurakennus otettiin uudelleen käyttöön vuonna 1985. Lukuvuonna 2013–2014 koulussa opiskeli 113 oppilasta luokka-asteilla 0–6. Koulurakennuksessa on neljä luokkatilaa sekä liikuntasali, se tehtiin alkujaan Koitelin sahan alueelta puretusta työntekijöiden asumarakennuksesta.
Huttukylä on myös Tilastokeskuksen rajaama tilastollinen taajama, jossa oli vuoden 2011 lopussa 312 asukasta.